En ny rapport fra Rambøll viser, at kun hver femte nordjyde har hørt om lokale idrætstilbud i nærmiljøet. Tendensen er den samme i resten af Danmark.

Det manglede kendskab er et stort problem, mener man hos DGI Nordjylland, som man ser på med stor alvor og derfor straks er gået i gang med at styrke indsatsen med flere kampagner og events. - Vi vil ikke overses, lyder det fra Birthe Bach, chefkonsulent, DGI Nordjylland. Og det er baggrunden for, at DGI Nordjylland netop inviterede 160 foreningsledere og instruktører til et event i Idrætscenter Jammerbugt i Fjerritslev. Her blev de præsenteret for ti klassiske idrætsgrene, der er tilpasset ældre. - De skal brænde for det, de laver og hente inspiration, så de kan komme hjem i foreningerne og videregive begejstringen blandt medlemmerne, siger Birthe Bach, chefkonsulent, DGI Nordjylland. De aktive i DGI skal altså fungere som ambassadører, der spreder glæden ved motion i deres netværk. Motion betyder alt for Karen Peitersen 78-årige Karen Peitersen har taget turen fra Nørresundby til Fjerritslev til trods for hun er syg. - Åh, det er bare noget pullerværk, siger Karen Peitersen om den knoglemarvskræft, hun er ramt af. Men hun måtte bare afsted for at hente inspiration til den klub, hun er aktiv i. - Gymnastik og foreningsliv betyder alt for mig, og gør en forskel, nu hvor jeg er syg. Jeg bliver ved med, at dyrke motion. Jeg kan da ikke sidde hjemme i stuen og vente på at dø, siger Karen Peitersen og tilføjer: Jeg vil ønske at flere får øjnene op for, hvor godt motion er for krop og psyke. Det handler om passion og begejstring Leif Pedersen fra Hjørring skal forsøge at få deltagerne til at blive begejstrede for bowls, boccia og curling. - Det handler om at blive grebet af det, siger han og kæmper ihærdigt med at overbevise tre deltagere om, at boccia for eksempel er en sjov form for idræt. En tredje af de mange deltagere på den event, der skal være med til at udbrede kendskabet til DGI, er 78-årige Anne Lise Hansen fra Nørresundby. Det ærger hende, at hver femte dansker i undersøgelsen svarer, at de slet ikke kender til foreningerne i DGI-regi. - Det må der laves om på, siger Anne Lise Hansen. Motion og samvær har hjulpet hende gennem modgang i livet. - Jeg har desværre mistet min mand og to børn, fortæller hun og er glad for, at hun stadig har to hold i det fitnesscenter i Nørresundby, som hun startede for 30 år siden. -  Motion har også hjulpet mig, da jeg fik ondt i ryggen i 1991. Dengang fik jeg at vide, at jeg ville ende i en kørestol. Det skal blive løgn, tænkte jeg og fortsatte med at træne dagligt med fokus på ryggen. Der er gået 28 år siden, lægen sagde, at jeg snart ville ende i en kørestol, fortæller Anne Lise Hansen, som nu glæder sig til at give nye tricks og viden videre til sine kursister i Nørresundby. Sundhed kan ikke måles på en badevægt Eventet i Idrætscenter Jammerbugt i Fjerritslev blev rundet af med et foredrag om sundhed med tv-lægen fra DR, Peter Qvortrup Geisling, der selv er fra Nordjylland. Han slog fast, at sundhed er meget mere end fysisk sundhed. - Der er også mental sundhed – følelsesmæssig sundhed, hvor usundheden jo er ensomhed og så er der spirituel sundhed. For mange mennesker er det også vigtigt at have noget at tro på. Så man skal altså huske alle fire former for sundhed. Det der med at tro, at sundhed kan måles på en badevægt – det kan den ikke. Tværtimod, fortalte Peter Qvortrup Geisling.